CELEX: 32014D1213(02)
Language: el
Date: 2014-12-12 00:00:00
Title: Απόφαση της Επιτροπής, της 12ης Δεκεμβρίου 2014 , για την κοινοποίηση τρίτης χώρας που η Επιτροπή θεωρεί πιθανό να χαρακτηριστεί ως μη συνεργαζόμενη τρίτη χώρα δυνάμει του κανονισμού (ΕΚ) αριθ. 1005/2008 του Συμβουλίου περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας

13.12.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 447/16
            
         ΑΠΌΦΑΣΗ ΤΗΣ ΕΠΙΤΡΟΠΉΣ
   της 12ης Δεκεμβρίου 2014
   για την κοινοποίηση τρίτης χώρας που η Επιτροπή θεωρεί πιθανό να χαρακτηριστεί ως μη συνεργαζόμενη τρίτη χώρα δυνάμει του κανονισμού (ΕΚ) αριθ. 1005/2008 του Συμβουλίου περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας
   (2014/C 447/10)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1005/2008 του Συμβουλίου, της 29ης Σεπτεμβρίου 2008, περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας, τροποποίησης των κανονισμών (ΕΟΚ) αριθ. 2847/93, (ΕΚ) αριθ. 1936/2001 και (ΕΚ) αριθ. 601/2004 και κατάργησης των κανονισμών (ΕΚ) αριθ. 1093/94 και (ΕΚ) αριθ. 1447/1999 (1), και ιδίως το άρθρο 32,
   Εκτιμώντας τα ακόλουθα:
   1.   ΕΙΣΑΓΩΓΗ
   
   
               (1)
            
            
               Με τον κανονισμό (ΕΚ) αριθ. 1005/2008 («κανονισμός ΠΛΑ») θεσπίζεται το ενωσιακό σύστημα πρόληψης, αποτροπής και εξάλειψης της παράνομης, λαθραίας και άναρχης (ΠΛΑ) αλιείας.
            
         
               (2)
            
            
               Το κεφάλαιο VI του κανονισμού ΠΛΑ προβλέπει τη διαδικασία χαρακτηρισμού των μη συνεργαζόμενων τρίτων χωρών, τις διαδικασίες όσον αφορά τις εν λόγω χώρες, την κατάρτιση καταλόγου των εν λόγω χωρών, τη διαγραφή από τον εν λόγω κατάλογο, τη δημοσίευση του εν λόγω καταλόγου και την ενδεχόμενη λήψη επειγόντων μέτρων.
            
         
               (3)
            
            
               Σύμφωνα με το άρθρο 32 του κανονισμού ΠΛΑ, η Επιτροπή οφείλει να ενημερώνει τις τρίτες χώρες για το ενδεχόμενο να χαρακτηριστούν ως μη συνεργαζόμενες τρίτες χώρες. Η ενημέρωση αυτή έχει προκαταρκτικό χαρακτήρα. Η κοινοποίηση πρέπει να βασίζεται στα κριτήρια που προβλέπονται στο άρθρο 31 του κανονισμού ΠΛΑ. Επιπλέον, η Επιτροπή πρέπει να κινήσει όλες τις διαδικασίες που αναφέρονται στο άρθρο 32 του εν λόγω κανονισμού σχετικά με τις τρίτες χώρες στις οποίες απευθύνεται η κοινοποίηση. Ειδικότερα, η Επιτροπή πρέπει να συμπεριλάβει στη σχετική κοινοποίηση πληροφορίες σχετικά με τα ουσιαστικά γεγονότα και τις εκτιμήσεις που αποτελούν τη βάση για τον χαρακτηρισμό αυτό, καθώς και να παράσχει στις εν λόγω χώρες τη δυνατότητα να απαντήσουν και να υποβάλουν στοιχεία με βάση τα οποία δεν αποδέχονται τον χαρακτηρισμό ή, κατά περίπτωση, σχέδιο δράσης για βελτίωση και τα μέτρα που έχουν ληφθεί για να διορθωθεί η κατάσταση. Η Επιτροπή παρέχει στις ενδιαφερόμενες τρίτες χώρες τον απαιτούμενο χρόνο για να απαντήσουν στην κοινοποίηση και εύλογη προθεσμία για διόρθωση της κατάστασης.
            
         
               (4)
            
            
               Σύμφωνα με το άρθρο 31 του κανονισμού ΠΛΑ, η Επιτροπή πρέπει να χαρακτηρίζει τις τρίτες χώρες που θεωρεί μη συνεργαζόμενες στην καταπολέμηση της ΠΛΑ αλιείας. Τρίτη χώρα χαρακτηρίζεται ως μη συνεργαζόμενη εάν δεν εκπληρώνει τα καθήκοντα που υπέχει δυνάμει του διεθνούς δικαίου ως κράτος σημαίας, κράτος λιμένος, παράκτιο κράτος ή κράτος αγοράς, προκειμένου να λαμβάνει μέτρα για την πρόληψη, την αποτροπή και την εξάλειψη της ΠΛΑ αλιείας.
            
         
               (5)
            
            
               Ο χαρακτηρισμός τρίτης χώρας ως μη συνεργαζόμενης πρέπει να βασίζεται στην εξέταση όλων των στοιχείων κατά τα οριζόμενα στο άρθρο 31 παράγραφος 2 του κανονισμού ΠΛΑ.
            
         
               (6)
            
            
               Σύμφωνα με το άρθρο 33 του κανονισμού ΠΛΑ, το Συμβούλιο πρέπει να καταρτίζει κατάλογο μη συνεργαζόμενων τρίτων χωρών. Τα μέτρα που προβλέπονται, μεταξύ άλλων, στο άρθρο 38 του κανονισμού ΠΛΑ εφαρμόζονται για τις χώρες αυτές.
            
         
               (7)
            
            
               Βάσει του άρθρου 20 παράγραφος 1 του κανονισμού ΠΛΑ, η αποδοχή επικυρωμένων πιστοποιητικών αλιευμάτων από τρίτες χώρες με την ιδιότητα του κράτους σημαίας γίνεται υπό την προϋπόθεση ενημέρωσης της Επιτροπής σχετικά με τα συστήματα εφαρμογής, ελέγχου και επιβολής των νομοθετικών και κανονιστικών διατάξεων και των μέτρων διατήρησης και διαχείρισης με τα οποία πρέπει να συμμορφώνονται τα αλιευτικά σκάφη των ενδιαφερόμενων τρίτων χωρών.
            
         
               (8)
            
            
               Βάσει του άρθρου 20 παράγραφος 4 του κανονισμού ΠΛΑ, η Επιτροπή οφείλει να συνεργάζεται στον διοικητικό τομέα με τρίτες χώρες σε τομείς που αφορούν την εφαρμογή του κανονισμού.
            
         2.   ΔΙΑΔΙΚΑΣΙΑ ΣΧΕΤΙΚΑ ΜΕ ΤΟΝ ΑΓΙΟ ΧΡΙΣΤΟΦΟΡΟ ΚΑΙ ΝΕΒΙΣ
   
   
               (9)
            
            
               Από τις 21 έως τις 23 Μαΐου 2014, η Επιτροπή επισκέφθηκε τον Άγιο Χριστόφορο και Νέβις στο πλαίσιο της διοικητικής συνεργασίας που προβλέπεται στο άρθρο 20 παράγραφος 4 του κανονισμού ΠΛΑ.
            
         
               (10)
            
            
               Στόχος της επίσκεψης ήταν η επαλήθευση των στοιχείων σχετικά με το σύστημα του Αγίου Χριστοφόρου και Νέβις για την εφαρμογή, τον έλεγχο και την επιβολή των νομοθετικών και κανονιστικών διατάξεων και των μέτρων διατήρησης και διαχείρισης με τα οποία πρέπει να συμμορφώνονται τα αλιευτικά του σκάφη, καθώς και σχετικά με τα μέτρα που έλαβε ο Άγιος Χριστόφορος και Νέβις για να εκπληρώσει τις υποχρεώσεις του σε ό,τι αφορά την καταπολέμηση της ΠΛΑ αλιείας. Μία επιπλέον επίσκεψη πραγματοποιήθηκε στις 23 και 24 Ιουλίου 2014 στα γραφεία του διεθνούς νηολογίου του Αγίου Χριστοφόρου και Νέβις στο Λονδίνο, Ηνωμένο Βασίλειο.
            
         
               (11)
            
            
               Η τελική έκθεση της επίσκεψης απεστάλη στον Άγιο Χριστόφορο και Νέβις στις 20 Ιουνίου 2014.
            
         
               (12)
            
            
               Οι παρατηρήσεις του Αγίου Χριστοφόρου και Νέβις επί της εν λόγω τελικής έκθεσης ελήφθησαν στις 14 Ιουλίου 2014.
            
         
               (13)
            
            
               Ο Άγιος Χριστόφορος και Νέβις είναι συνεργαζόμενο μη συμβαλλόμενο μέρος της Επιτροπής Αλιείας Βορειοανατολικού Ατλαντικού (NEAFC) και, έως το 2013, της Επιτροπής Αλιείας Δυτικού και Κεντρικού Ειρηνικού (WCPFC). Ο Άγιος Χριστόφορος και Νέβις έχει κυρώσει τη σύμβαση των Ηνωμένων Εθνών για το Δίκαιο της Θάλασσας (UNCLOS), του 1982, και το 1993 αποδέχθηκε τη συμφωνία για την προώθηση της τήρησης διεθνών μέτρων διατήρησης και διαχείρισης από αλιευτικά σκάφη στην ανοικτή θάλασσα του Οργανισμού Επισιτισμού και Γεωργίας των Ηνωμένων Εθνών (συμφωνία συμμόρφωσης του FAO).
            
         
               (14)
            
            
               Για να αξιολογήσει τη συμμόρφωση του Αγίου Χριστοφόρου και Νέβις με τις διεθνείς υποχρεώσεις του ως κράτους σημαίας, κράτους λιμένος, παράκτιου κράτους ή κράτους αγοράς, οι οποίες καθορίζονται στις διεθνείς συμφωνίες που αναφέρονται στην αιτιολογική σκέψη 13 και θεσμοθετούνται από τις σχετικές περιφερειακές οργανώσεις διαχείρισης της αλιείας (ΠΟΔΑ), στην προκειμένη περίπτωση την NEAFC και την WCPFC, η Επιτροπή αναζήτησε και ανέλυσε όλα τα στοιχεία που θεώρησε απαραίτητα για τον σκοπό του εγχειρήματός της.
            
         
               (15)
            
            
               Στο πλαίσιο αυτό, η Επιτροπή χρησιμοποίησε πληροφορίες από τα διαθέσιμα δεδομένα που δημοσιεύουν οι ΠΟΔΑ, εν προκειμένω η επιτροπή για τη διατήρηση των έμβιων θαλάσσιων πόρων της Ανταρκτικής (CCAMLR) και η WCPFC, καθώς και δημοσιευμένες πληροφορίες.
            
         3.   ΕΝΔΕΧΟΜΕΝΟ ΧΑΡΑΚΤΗΡΙΣΜΟΥ ΤΟΥ ΑΓΙΟΥ ΧΡΙΣΤΟΦΟΡΟΥ ΚΑΙ ΝΕΒΙΣ ΩΣ ΜΗ ΣΥΝΕΡΓΑΖΟΜΕΝΗΣ ΤΡΙΤΗΣ ΧΩΡΑΣ
   
   
               (16)
            
            
               Σύμφωνα με το άρθρο 31 παράγραφος 3 του κανονισμού ΠΛΑ, η Επιτροπή ανέλυσε τα καθήκοντα που υπέχει ο Άγιος Χριστόφορος και Νέβις ως κράτος σημαίας, κράτος λιμένος, παράκτιο κράτος ή κράτος αγοράς. Για τους σκοπούς της επισκόπησης αυτής, η Επιτροπή έλαβε υπόψη τις παραμέτρους που παρατίθενται στο άρθρο 31 παράγραφοι 4 έως 7 του κανονισμού ΠΛΑ.
            
         3.1   Επαναλαμβανόμενη ΠΛΑ αλιεία και εμπορικές ροές ΠΛΑ (άρθρο 31 παράγραφος 4 του κανονισμού ΠΛΑ)
   
   
               (17)
            
            
               Από τα στοιχεία που παρασχέθηκαν από οικονομικούς φορείς και τα ενδιαφερόμενα παράκτια κράτη, η Επιτροπή έχει στοιχεία που αποδεικνύουν την πρόσφατη εγγραφή στο νηολόγιο του Αγίου Χριστοφόρου και Νέβις αλιευτικού σκάφους υποστήριξης το οποίο στο παρελθόν είχε εμπλακεί σε παράνομες μεταφορτώσεις υπό τη σημαία του Παναμά. Οι παράνομες μεταφορτώσεις πραγματοποιήθηκαν κατά παράβαση των νόμων των παράκτιων κρατών κατά μήκος των ακτών της Δυτικής Αφρικής, κατά τη διάρκεια πέντε ετών έως το 2012. Το σκάφος υποστήριξης δραστηριοποιούνταν κατά την εν λόγω περίοδο υπό τη σημαία του Παναμά χωρίς έγκυρη άδεια εκδοθείσα από τον Παναμά για μεταφορές, μεταφορτώσεις και υποστήριξη αλιευτικών δραστηριοτήτων. Το εν λόγω σκάφος πραγματοποίησε μη εγκεκριμένη μεταφόρτωση στα ύδατα της αποκλειστικής οικονομικής ζώνης (ΑΟΖ) της Δημοκρατίας της Γουινέας-Μπισάου και παρέλαβε ιχθύες αλιευθέντες από σκάφη σε ύδατα για τα οποία η Δημοκρατία της Λιβερίας είχε επιβάλει ειδικά μέτρα διατήρησης και διαχείρισης, κατά παράβαση των εν λόγω μέτρων. Οι δραστηριότητες ΠΛΑ αλιείας του σκάφους υποστήριξης διερευνήθηκαν από το οικείο κράτος σημαίας (Παναμάς) και από ένα από τα παράκτια κράτη (Λιβερία). Σε απάντηση στις δραστηριότητες ΠΛΑ αλιείας, το κράτος σημαίας (Παναμάς) και το παράκτιο κράτος (Λιβερία) επέβαλαν πρόστιμα στο σκάφος υποστήριξης το 2012 και το 2013 αντίστοιχα. Κατά συνέπεια, το σκάφος υποστήριξης διαγράφηκε από το νηολόγιο του Παναμά και άλλαξε το όνομά του. Στη συνέχεια, εγγράφηκε στο νηολόγιο του Αγίου Χριστοφόρου και Νέβις το 2014. Οι επαναλαμβανόμενες κατά το παρελθόν δραστηριότητες ΠΛΑ αλιείας του εν λόγω σκάφους θα έπρεπε να είχαν ληφθεί υπόψη από τον Άγιο Χριστόφορο και Νέβις κατά την άσκηση της αρμοδιότητάς του να διασφαλίζει ότι τα σκάφη δεν επιδίδονται σε ΠΛΑ αλιεία και ότι η εγγραφή τους στο οικείο νηολόγιο δεν έχει ως αποτέλεσμα την ΠΛΑ αλιεία.
            
         
               (18)
            
            
               Επιτρέποντας την εγγραφή αλιευτικού σκάφους υποστήριξης που είχε εμπλακεί προηγουμένως σε δραστηριότητες ΠΛΑ αλιείας οι οποίες υπονόμευσαν την αποτελεσματικότητα των διεθνών μέτρων διατήρησης και διαχείρισης, χωρίς προηγούμενο έλεγχο σχετικά με τις παρελθούσες ΠΛΑ πρακτικές του συγκεκριμένου σκάφους, ο Άγιος Χριστόφορος και Νέβις δεν εκπλήρωσε τα καθήκοντα που υπέχει δυνάμει του άρθρου 94 της σύμβασης UNCLOS, του άρθρου III παράγραφος 1 στοιχείο α) και του άρθρου III παράγραφος 5 στοιχείο α) της συμφωνίας συμμόρφωσης του FAO, των σημείων 36 και 38 του διεθνούς σχεδίου δράσης του FAO για την πρόληψη, αποτροπή και εξάλειψη της παράνομης, λαθραίας και άναρχης αλιείας (IPOA IUU) και του σημείου 18 των προαιρετικών κατευθυντήριων γραμμών του FAO για τις επιδόσεις του κράτους σημαίας.
            
         
               (19)
            
            
               Δεδομένης της κατάστασης που περιγράφεται στις αιτιολογικές σκέψεις 17 και 18 και με βάση όλα τα αντικειμενικά στοιχεία που συνέλεξε η Επιτροπή, καθώς και τις δηλώσεις του Αγίου Χριστοφόρου και Νέβις, διαπιστώνεται ότι, σύμφωνα με το άρθρο 31 παράγραφος 3 και το άρθρο 31 παράγραφος 4 στοιχείο α) του κανονισμού ΠΛΑ, ο Άγιος Χριστόφορος και Νέβις δεν εκπλήρωσε τα καθήκοντα που υπέχει δυνάμει του διεθνούς δικαίου ως κράτος σημαίας σε ό,τι αφορά δραστηριότητες ΠΛΑ αλιείας που διεξάγονται ή υποστηρίζονται από σκάφη που φέρουν επί του παρόντος τη σημαία του και που συμμετείχαν προηγουμένως σε δραστηριότητες ΠΛΑ αλιείας. Η μη εκπλήρωση των καθηκόντων αποδίδεται ειδικότερα σε ανεπαρκείς ενέργειες για την πραγματοποίηση ελέγχων σχετικά με τεκμηριωμένες και επαναλαμβανόμενες κατά το παρελθόν δραστηριότητες ΠΛΑ αλιείας του σκάφους υποστήριξης. Αυτό έχει ιδιαίτερη σημασία, δεδομένου ότι η μετανηολόγηση αφορά γνωστό παραβάτη εμπλεκόμενο σε ΠΛΑ αλιεία. Σύμφωνα με το άρθρο 31 παράγραφος 4 στοιχείο β) του κανονισμού ΠΛΑ, η Επιτροπή εξέτασε επίσης τα μέτρα που έλαβε ο Άγιος Χριστόφορος και Νέβις όσον αφορά την πρόσβαση αλιευτικών προϊόντων που προέρχονται από ΠΛΑ αλιεία στην αγορά του.
            
         
               (20)
            
            
               Το IPOA IUU παρέχει καθοδήγηση σχετικά με διεθνώς συμφωνηθέντα μέτρα που συνδέονται με την αγορά για την υποστήριξη της μείωσης ή της εξάλειψης του εμπορίου ιχθύων και αλιευτικών προϊόντων που προέρχονται από ΠΛΑ αλιεία. Στο σημείο 71 του IPOA IUU αναφέρεται επίσης ότι τα κράτη θα πρέπει να λάβουν μέτρα για τη βελτίωση της διαφάνειας των αγορών τους, ώστε να είναι δυνατή η ιχνηλασιμότητα των ιχθύων ή αλιευτικών προϊόντων. Ομοίως, στον κώδικα δεοντολογίας για υπεύθυνη αλιεία του FAO (κώδικας δεοντολογίας του FAO) περιγράφονται, ιδίως στο άρθρο 11, ορθές πρακτικές για μετασυλλεκτικές δραστηριότητες και υπεύθυνο διεθνές εμπόριο. Στο άρθρο 11 παράγραφος 1 σημείο 11 του εν λόγω κώδικα δεοντολογίας, ζητείται από τα κράτη να διασφαλίσουν ότι το διεθνές και εγχώριο εμπόριο ιχθύων και αλιευτικών προϊόντων διεξάγεται σύμφωνα με ορθές πρακτικές διατήρησης και διαχείρισης μέσω καλύτερης ταυτοποίησης της προέλευσης των ιχθύων και των αλιευτικών προϊόντων.
            
         
               (21)
            
            
               Εν προκειμένω, επισημαίνεται ότι η ιχνηλασιμότητα των προϊόντων παρακωλύεται περαιτέρω από την έλλειψη διαφάνειας στην εθνική νομοθεσία και στα συστήματα νηολόγησης και αδειοδότησης του Αγίου Χριστοφόρου και Νέβις.
            
         
               (22)
            
            
               Ο κώδικας δεοντολογίας του FAO συνιστά διαφάνεια στους νόμους σχετικά με την αλιεία και στην κατάρτισή τους, καθώς και για τις αντίστοιχες διαδικασίες χάραξης πολιτικής, λήψης αποφάσεων και διαχείρισης (άρθρο 6 παράγραφος 13 και άρθρο 7 παράγραφος 1 σημείο 9 αντίστοιχα). Προβλέπει αρχές και πρότυπα που εφαρμόζονται στη διατήρηση, διαχείριση και ανάπτυξη όλων των ειδών αλιείας, ενώ καλύπτει επίσης, μεταξύ άλλων, την αλίευση, τη μεταποίηση και το εμπόριο ιχθύων και αλιευτικών προϊόντων, τις αλιευτικές δραστηριότητες και την αλιευτική έρευνα. Ο κώδικας δεοντολογίας του FAO ορίζει, στο άρθρο 11 παράγραφοι 2 και 3, ότι το διεθνές εμπόριο ιχθύων και αλιευτικών προϊόντων δεν πρέπει να υπονομεύει τη βιώσιμη ανάπτυξη της αλιείας, ενώ πρέπει να βασίζεται σε διαφανή μέτρα, καθώς και σε διαφανείς, απλές και περιεκτικές νομοθετικές και κανονιστικές διατάξεις και διοικητικές διαδικασίες.
            
         
               (23)
            
            
               Η Επιτροπή διαπίστωσε, κατά τη διάρκεια της επίσκεψής της, ότι ο Άγιος Χριστόφορος και Νέβις δεν είναι σε θέση να παράσχει πληροφορίες σχετικά με τα είδη που αλιεύθηκαν από τον αλιευτικό στόλο ανοικτής θάλασσας του Αγίου Χριστοφόρου και Νέβις και τις εμπορικές ροές των αλιευθέντων προϊόντων. Η Επιτροπή έκρινε, βάσει των πληροφοριών που συγκέντρωσε κατά τη διάρκεια της επίσκεψής της, ότι ο Άγιος Χριστόφορος και Νέβις δεν ήταν σε θέση να εγγυηθεί τη διαφάνεια των αγορών του, ώστε να είναι δυνατή η ιχνηλασιμότητα των ιχθύων ή των αλιευτικών προϊόντων, όπως καθορίζεται στο σημείο 71 του IPOA IUU.
            
         
               (24)
            
            
               Επιπλέον, οι προϋποθέσεις χορήγησης άδειας αλιείας που καθορίζονται στον νόμο περί αλιείας του 2002 του Αγίου Χριστοφόρου και Νέβις (που ισχύει μόνο για τα χωρικά ύδατα του Αγίου Χριστοφόρου και Νέβις, «νόμος περί αλιείας του 2002») και στον νόμο περί εμπορικής ναυτιλίας του 2002 του Αγίου Χριστοφόρου και Νέβις (που ισχύει μόνο για τον στόλο ανοικτής θάλασσας του Αγίου Χριστοφόρου και Νέβις, «νόμος περί εμπορικής ναυτιλίας του 2002») δεν περιλαμβάνουν τις υποχρεώσεις υποβολής στοιχείων, όπως προβλέπεται στο σημείο 47(2) του IPOA IUU και στο σημείο 29(c)(iv) και στο παράρτημα I των κατευθυντήριων γραμμών του FAO για τις επιδόσεις του κράτους σημαίας. Οι αρχές ανέφεραν ότι είχαν επίσης θεσπίσει ειδικές νομικές διατάξεις σχετικά με το διεθνές νηολόγιο του Αγίου Χριστοφόρου και Νέβις, προκειμένου να ρυθμίσουν τις δραστηριότητες σκαφών (ναυτιλιακή εγκύκλιος αριθ. MC/58/13 Δεκεμβρίου 2013). Εντούτοις, η εν λόγω εγκύκλιος δεν εξουσιοδοτεί το διεθνές νηολόγιο του Αγίου Χριστοφόρου και Νέβις να εκδίδει δεσμευτικές πράξεις όσον αφορά τις υποχρεώσεις υποβολής στοιχείων των σκαφών. Λόγω της έλλειψης δεδομένων, ο Άγιος Χριστόφορος και Νέβις δεν έχει τη δυνατότητα να παρακολουθεί σωστά την ιχνηλασιμότητα των αλιευτικών προϊόντων και υπονομεύεται η ικανότητά του να προλαμβάνει το εμπόριο προϊόντων ΠΛΑ αλιείας. Δεδομένου ότι διαπιστώνεται έλλειψη ιχνηλασιμότητας και ότι οι αρχές του Αγίου Χριστοφόρου και Νέβις δεν διαθέτουν πληροφορίες σχετικά με τα αλιεύματα που εκφορτώνονται ή μεταφορτώνονται από σκάφη που φέρουν τη σημαία της χώρας, ο Άγιος Χριστόφορος και Νέβις δεν μπορεί να διασφαλίσει ότι τα αλιευτικά προϊόντα που αποτελούν αντικείμενο εμπορίου στην εν λόγω χώρα δεν προέρχονται από ΠΛΑ αλιεία. Στο πλαίσιο αυτό, ο Άγιος Χριστόφορος και Νέβις δεν έλαβε υπόψη τις συστάσεις του σημείου 24 του IPOA IUU, σύμφωνα με τις οποίες τα κράτη σημαίας καλούνται να διασφαλίζουν την ολοκληρωμένη και αποτελεσματική παρακολούθηση, τον έλεγχο και την εποπτεία της αλιείας, από το σημείο εκφόρτωσης μέχρι τον τελικό προορισμό.
            
         
               (25)
            
            
               Δεδομένης της κατάστασης που εκτίθεται στην παρούσα ενότητα και με βάση όλα τα αντικειμενικά στοιχεία που συνέλεξε η Επιτροπή, καθώς και το σύνολο των δηλώσεων του Αγίου Χριστοφόρου και Νέβις, διαπιστώνεται ότι, σύμφωνα με το άρθρο 31 παράγραφος 3 και το άρθρο 31 παράγραφος 4 στοιχεία α) και β) του κανονισμού ΠΛΑ, ο Άγιος Χριστόφορος και Νέβις δεν εκπλήρωσε τα καθήκοντα που υπέχει δυνάμει του διεθνούς δικαίου ως κράτος σημαίας και κράτος αγοράς για την πρόληψη της πρόσβασης αλιευτικών προϊόντων που προέρχονται από ΠΛΑ αλιεία στην αγορά του.
            
         3.2   Αδυναμία συνεργασίας και εφαρμογής των διατάξεων (άρθρο 31 παράγραφος 5 του κανονισμού ΠΛΑ)
   
   
               (26)
            
            
               Η Επιτροπή ανέλυσε κατά πόσον οι αρχές του Αγίου Χριστοφόρου και Νέβις συνεργάστηκαν ουσιαστικά με την Επιτροπή, ανταποκρινόμενες στα αιτήματα της Επιτροπής για έρευνες, περαιτέρω στοιχεία ή επακόλουθες ενέργειες σχετικά με ΠΛΑ αλιεία και συναφείς δραστηριότητες.
            
         
               (27)
            
            
               Παρόλο που οι αρχές του Αγίου Χριστοφόρου και Νέβις ήταν σε γενικές γραμμές συνεργάσιμες σε επίπεδο ανταπόκρισης και παροχής απαντήσεων σε αιτήματα πληροφοριών, η αξιοπιστία και η ορθότητα των απαντήσεών τους θίχτηκε και υπονομεύτηκε από την έλλειψη νομικού πλαισίου και διαφάνειας του οικείου συστήματος διαχείρισης της αλιείας, όπως διαπιστώνεται στην ενότητα 3.1.
            
         
               (28)
            
            
               Επιπλέον, στο πλαίσιο της συνολικής αξιολόγησης της εκτέλεσης των καθηκόντων του Αγίου Χριστοφόρου και Νέβις ως προς την εκπλήρωση των υποχρεώσεων που υπέχει ως κράτος σημαίας, η Επιτροπή ανέλυσε επίσης κατά πόσον ο Άγιος Χριστόφορος και Νέβις συνεργάζεται με άλλα κράτη για την καταπολέμηση της ΠΛΑ αλιείας.
            
         
               (29)
            
            
               Από τα στοιχεία που συγκέντρωσε η Επιτροπή κατά τη διάρκεια των επισκέψεων και από τις αρχές τρίτων παράκτιων χωρών, διαπιστώθηκε ότι σκάφη με σημαία του Αγίου Χριστοφόρου και Νέβις δραστηριοποιούνται σε ύδατα της Δυτικής Αφρικής. Οι αρχές του Αγίου Χριστοφόρου και Νέβις αναγνώρισαν ότι η κυβέρνησή τους δεν συνεργάζεται επίσημα με τις τρίτες χώρες στις οποίες δραστηριοποιούνται σκάφη με σημαία του Αγίου Χριστοφόρου και Νέβις.
            
         
               (30)
            
            
               Η κατάσταση που περιγράφεται στην αιτιολογική σκέψη 29 καταδεικνύει ότι ο Άγιος Χριστόφορος και Νέβις δεν συνεργάστηκε ούτε συντόνισε τις δραστηριότητές του με τα παράκτια κράτη στα ύδατα της Δυτικής Αφρικής για την πρόληψη, την αποτροπή και την εξάλειψη της ΠΛΑ αλιείας, όπως προβλέπεται στο σημείο 28 του IPOA IUU. Ειδικότερα, όπως ορίζεται στο σημείο 31 του IPOA IUU, ο Άγιος Χριστόφορος και Νέβις ως κράτος σημαίας θα πρέπει να συνάψει συμφωνίες ή ρυθμίσεις με άλλα κράτη και να συνεργαστεί επίσης για την επιβολή των εφαρμοστέων νόμων και μέτρων διατήρησης και διαχείρισης ή των διατάξεων που έχουν θεσπιστεί σε εθνικό, περιφερειακό ή παγκόσμιο επίπεδο.
            
         
               (31)
            
            
               Επιπλέον, η Επιτροπή διενήργησε επίσης αναλύσεις σχετικά με το κατά πόσον ο Άγιος Χριστόφορος και Νέβις είχε λάβει ουσιαστικά μέτρα επιβολής όσον αφορά τους φορείς εκμετάλλευσης που ευθύνονται για ΠΛΑ αλιεία και κατά πόσον είχαν επιβληθεί επαρκώς αυστηρές κυρώσεις, ώστε να αφαιρείται από τους παραβάτες το όφελος που προκύπτει από την ΠΛΑ αλιεία.
            
         
               (32)
            
            
               Τα διαθέσιμα στοιχεία επιβεβαιώνουν ότι ο Άγιος Χριστόφορος και Νέβις δεν τήρησε τις υποχρεώσεις που υπέχει δυνάμει του διεθνούς δικαίου όσον αφορά τα ουσιαστικά μέτρα επιβολής. Εν προκειμένω, το νομικό πλαίσιο βασίζεται στον νόμο περί αλιείας του 2002 (όσον αφορά την αλιεία στα χωρικά ύδατα του Αγίου Χριστοφόρου και Νέβις) και στον νόμο περί ναυτιλίας του 2002 (όσον αφορά τα σκάφη με σημαία του Αγίου Χριστοφόρου και Νέβις που επιδίδονται στην αλιεία ανοικτής θάλασσας). Είναι σημαντικό να υπογραμμιστεί ότι, σε επιστολή που απέστειλε στον FAO τον Ιούνιο του 2013, ο Άγιος Χριστόφορος και Νέβις αναγνώρισε ότι το τρέχον νομικό του σύστημα για την αλιεία «δεν είναι απολύτως συμβατό» με το διεθνές δίκαιο.
            
         
               (33)
            
            
               Το νομικό πλαίσιο για τα χωρικά ύδατα του Αγίου Χριστοφόρου και Νέβις δεν συμμορφώνεται με τις βασικές απαιτήσεις των άρθρων 61, 62 και 117 έως 119 της UNCLOS. Δεν υπάρχει εθνική στρατηγική σχετικά με την παρακολούθηση, τον έλεγχο και την εποπτεία του αλιευτικού στόλου, δεν διεξάγονται επιθεωρήσεις ούτε υφίσταται πρόγραμμα παρατηρητών. Επιπλέον, το νομικό πλαίσιο του Αγίου Χριστοφόρου και Νέβις δεν καλύπτει τις δραστηριότητες ΠΛΑ αλιείας. Εν προκειμένω, το ισχύον νομικό πλαίσιο δεν περιλαμβάνει ορισμό των σοβαρών παραβάσεων ούτε πλήρη κατάλογο σοβαρών αδικημάτων που αντιμετωπίζονται με αναλογικές, αυστηρές κυρώσεις. Ως εκ τούτου, το σύστημα κυρώσεων με την παρούσα μορφή του δεν είναι αρκούντως ολοκληρωμένο και αυστηρό, ώστε να επιτελεί την αποτρεπτική του λειτουργία. Πράγματι, η αντιμετώπιση των παραβάσεων και των σοβαρών παραβάσεων δεν είναι επαρκής ώστε να διασφαλίζει τη συμμόρφωση, να αποθαρρύνει τις παραβάσεις οπουδήποτε και αν λαμβάνουν χώρα και να αφαιρεί από τους παραβάτες το όφελος που προκύπτει από τις παράνομες δραστηριότητές τους, όπως απαιτείται από το σημείο 21 του διεθνούς σχεδίου δράσης του FAO και το σημείο 38 των κατευθυντήριων γραμμών του FAO για τις επιδόσεις του κράτους σημαίας.
            
         
               (34)
            
            
               Επισημαίνεται ότι, ως κράτος σημαίας, ο Άγιος Χριστόφορος και Νέβις δεν διαθέτει νομικό πλαίσιο για τη διαχείριση, τη διατήρηση και την παρακολούθηση, τον έλεγχο και την εποπτεία το οποίο να διέπει τις αλιευτικές δραστηριότητες στην ανοικτή θάλασσα ή στα ύδατα τρίτων χωρών. Μόνον ο αλιευτικός στόλος στη ζώνη NEAFC δραστηριοποιείται σύμφωνα με τους κανόνες των ΠΟΔΑ και πληροί τις απαιτήσεις της ζώνης, παρά το γεγονός ότι δεν έχει τεθεί σε ισχύ ειδικό νομικό πλαίσιο του Αγίου Χριστοφόρου και Νέβις. Ο Άγιος Χριστόφορος και Νέβις αναγνώρισε ότι αυτή η έλλειψη νομικού πλαισίου αντιβαίνει στην UNCLOS και στο IPOA IUU όσον αφορά τις αρμοδιότητες του κράτους σημαίας και στις κατευθυντήριες γραμμές του FAO για τις επιδόσεις του κράτους σημαίας.
            
         
               (35)
            
            
               Επιπλέον, όσον αφορά τη συμμόρφωση και την επιβολή των υφιστάμενων κανόνων για τις αλιευτικές δραστηριότητες που διεξάγονται στην ανοικτή θάλασσα και στα ύδατα τρίτων χωρών, όπως περιγράφεται στην αιτιολογική σκέψη 33, ο Άγιος Χριστόφορος και Νέβις δεν διαθέτει ειδική νομοθεσία για την αντιμετώπιση των δραστηριοτήτων ΠΛΑ αλιείας. Δεν υπάρχει σαφής ορισμός των δραστηριοτήτων ΠΛΑ αλιείας και δεν προβλέπονται συνοδευτικά διοικητικά μέτρα. Το μόνο μέτρο που λήφθηκε ήταν η διαγραφή των αλιευτικών σκαφών από το νηολόγιο. Ωστόσο, η ενέργεια αυτή δεν συνεπάγεται τη διερεύνηση των παράνομων αλιευτικών δραστηριοτήτων στις οποίες επιδόθηκαν τα σκάφη ή την επιβολή κυρώσεων για τις διαπιστωθείσες παραβάσεις. Πράγματι, η διαγραφή ενός αλιευτικού σκάφους από το νηολόγιο δεν διασφαλίζει την επιβολή κυρώσεων στους παραβάτες και την αφαίρεση του οφέλους που έχουν από τη δραστηριότητά τους. Το γεγονός αυτό αποκτά μεγαλύτερη σημασία στην περίπτωση του Αγίου Χριστοφόρου και Νέβις που, όπως αναφέρεται στην αιτιολογική σκέψη 45, τηρεί διεθνές νηολόγιο για την καταγραφή των σκαφών, το οποίο όμως βρίσκεται εκτός του Αγίου Χριστοφόρου και Νέβις και δεν διασφαλίζει ότι τα σκάφη που φέρουν τη σημαία του Αγίου Χριστοφόρου και Νέβις έχουν πραγματική σχέση με τη χώρα, όπως απαιτείται από το άρθρο 91 της UNCLOS. Η Επιτροπή διαπίστωσε, κατά τη διάρκεια των επισκέψεών της, ότι οι διάφορες υπηρεσίες του Αγίου Χριστοφόρου και Νέβις δεν συντονίζονται μεταξύ τους κατά τη διαδικασία νηολόγησης των σκαφών ούτε συνεργάζονται με τα προηγούμενα κράτη σημαίας σχετικά με το καθεστώς των προς νηολόγηση σκαφών, προκειμένου να αποφεύγεται η συνεχής αλλαγή σημαίας (flag hopping), όπως συνιστάται στο σημείο 16(e) των κατευθυντήριων γραμμών του FAO για τις επιδόσεις του κράτους σημαίας. Η απλή διοικητική απόφαση διαγραφής αλιευτικού σκάφους από το νηολόγιο χωρίς να διασφαλίζεται η δυνατότητα επιβολής άλλων κυρώσεων δεν εξασφαλίζει την αποτροπή των παραβάσεων. Επίσης, δεν διασφαλίζει τον έλεγχο που οφείλει να ασκεί το κράτος σημαίας στα αλιευτικά σκάφη κατά τα οριζόμενα στο άρθρο 94 της UNCLOS. Επιπλέον, η επίδοση του Αγίου Χριστοφόρου και Νέβις σε ό,τι αφορά τη συμμόρφωση και την εφαρμογή των διατάξεων δεν συνάδει με το σημείο 18 του IPOA IUU, που ορίζει ότι, με βάση τις διατάξεις της UNCLOS, τα κράτη οφείλουν να λαμβάνουν μέτρα ή να συνεργάζονται για τη λήψη μέτρων, προκειμένου να διασφαλίζουν ότι οι υπήκοοι που υπάγονται στη δικαιοδοσία τους δεν επιδίδονται σε ΠΛΑ αλιεία ούτε την υποστηρίζουν. Οι επιδόσεις του Αγίου Χριστοφόρου και Νέβις στον τομέα αυτόν δεν συνάδουν με τις συστάσεις του σημείου 21 του IPOA IUU, σύμφωνα με τις οποίες τα κράτη καλούνται να εξασφαλίσουν ότι οι κυρώσεις που επιβάλλουν σε σκάφη τα οποία επιδίδονται σε ΠΛΑ αλιεία και, στον μέγιστο δυνατό βαθμό, σε υπηκόους οι οποίοι υπόκεινται στη δικαιοδοσία τους είναι επαρκώς αυστηρές, ώστε να συμβάλλουν ουσιαστικά στην πρόληψη, αποτροπή και εξάλειψη της ΠΛΑ αλιείας και να αφαιρούν από τους παραβάτες το όφελος που προκύπτει από τις παράνομες δραστηριότητές τους. Επιπλέον, η διοικητική αυτή πρακτική, η οποία θα μπορούσε να προσελκύσει τη νηολόγηση σκαφών τα οποία ανήκουν σε φορείς εκμετάλλευσης που επιδίδονται σε ΠΛΑ αλιεία, αντιβαίνει στο άρθρο 94 της UNCLOS.
            
         
               (36)
            
            
               Όσον αφορά το ιστορικό, τη φύση, τις περιστάσεις, την έκταση και τη σοβαρότητα των περιστατικών της εξεταζόμενης ΠΛΑ αλιείας, η δυνατότητα αξιολόγησης των πτυχών αυτών υπονομεύεται εξίσου από την έλλειψη νομικού πλαισίου, καθώς και σαφήνειας και διαφάνειας, που περιγράφεται ανωτέρω. Συνεπεία των ελλείψεων αυτών, δεν είναι δυνατό να προσδιοριστούν, κατά τρόπο αξιόπιστο, οι δυνητικές διαστάσεις των δραστηριοτήτων που σχετίζονται με ΠΛΑ αλιεία. Ωστόσο, είναι γενικώς παραδεκτό ότι η έλλειψη διαφάνειας σε συνδυασμό με την αδυναμία διενέργειας αποτελεσματικών ελέγχων ενθαρρύνει την παράνομη συμπεριφορά.
            
         
               (37)
            
            
               Όσον αφορά τις υφιστάμενες δυνατότητες του Αγίου Χριστοφόρου και Νέβις, επισημαίνεται ότι, σύμφωνα με τον δείκτη ανθρώπινης ανάπτυξης των Ηνωμένων Εθνών (2), ο Άγιος Χριστόφορος και Νέβις κατατάσσεται στις χώρες με υψηλή ανθρώπινη ανάπτυξη (72η ανάμεσα σε 187 χώρες). Στο παράρτημα II του κανονισμού (ΕΚ) αριθ. 1905/2006 του Ευρωπαϊκού Κοινοβουλίου και του Συμβουλίου (3), ο Άγιος Χριστόφορος και Νέβις κατατάσσεται στις χώρες και εδάφη υψηλού μεσαίου εισοδήματος, σύμφωνα με τον κατάλογο δικαιούχων της Επιτροπής Αναπτυξιακής Βοήθειας (ΕΑΒ) του Οργανισμού Οικονομικής Συνεργασίας και Ανάπτυξης (ΟΟΣΑ), της 1ης Ιανουαρίου 2013 (4). Δεδομένης της θέσης αυτής, δεν κρίνεται απαραίτητο να αναλυθεί η υφιστάμενη χρηματοοικονομική και διοικητική ικανότητα του Αγίου Χριστοφόρου και Νέβις, καθώς το επίπεδο ανάπτυξής του, όπως καταδεικνύεται στην παρούσα αιτιολογική σκέψη, δεν μπορεί να θεωρηθεί παράγοντας που υπονομεύει τη δυνατότητά του να συνεργάζεται με άλλες χώρες και να μεριμνά για την εφαρμογή των διατάξεων.
            
         
               (38)
            
            
               Παρά την ανάλυση που παρατίθεται στην αιτιολογική σκέψη 37, επισημαίνεται επίσης ότι, με βάση τα στοιχεία που προέκυψαν από τις επισκέψεις της Επιτροπής τον Μάιο και τον Ιούλιο του 2014, δεν μπορεί να θεωρηθεί ότι ο Άγιος Χριστόφορος και Νέβις στερείται οικονομικών πόρων. Αντιθέτως, δεν διαθέτει το απαραίτητο νομικό και διοικητικό περιβάλλον ούτε την απαραίτητη εξουσία που θα διασφάλιζαν την αποδοτική και αποτελεσματική εκτέλεση των καθηκόντων του.
            
         
               (39)
            
            
               Δεδομένης της κατάστασης που εκτίθεται στην παρούσα ενότητα και με βάση όλα τα αντικειμενικά στοιχεία που συνέλεξε η Επιτροπή, καθώς και το σύνολο των δηλώσεων της ίδιας της χώρας, διαπιστώνεται ότι, δυνάμει του άρθρου 31 παράγραφοι 3 και 5 του κανονισμού ΠΛΑ, ο Άγιος Χριστόφορος και Νέβις δεν εκπλήρωσε τα καθήκοντα που υπέχει δυνάμει του διεθνούς δικαίου ως κράτος σημαίας όσον αφορά τις προσπάθειες συνεργασίας και εφαρμογής της νομοθεσίας.
            
         3.3   Μη εφαρμογή των διεθνών κανόνων (άρθρο 31 παράγραφος 6 του κανονισμού ΠΛΑ)
   
   
               (40)
            
            
               Ο Άγιος Χριστόφορος και Νέβις έχει κυρώσει την UNCLOS και τη συμφωνία συμμόρφωσης του FAO. Ο Άγιος Χριστόφορος και Νέβις είναι συνεργαζόμενο μη συμβαλλόμενο μέρος της NEAFC και, μέχρι το 2013, της WCPFC.
            
         
               (41)
            
            
               Η Επιτροπή ανέλυσε κάθε πληροφορία την οποία θεώρησε συναφή με την ιδιότητα του Αγίου Χριστοφόρου και Νέβις ως συνεργαζόμενου μη συμβαλλόμενου μέρους της NEAFC.
            
         
               (42)
            
            
               Ως συνεργαζόμενο μη συμβαλλόμενο μέρος της NEAFC, ο Άγιος Χριστόφορος και Νέβις θα πρέπει να συμμορφώνεται με τη σύμβαση για τη μελλοντική πολυμερή συνεργασία στον τομέα της αλιείας στον Βορειοανατολικό Ατλαντικό (σύμβαση NEAFC). Η σύμβαση NEAFC και η δήλωση του 2013 σχετικά με την ερμηνεία και την εφαρμογή της σύμβασης για τη μελλοντική πολυμερή συνεργασία στον τομέα της αλιείας στον Βορειοανατολικό Ατλαντικό εκφράζει την αναγνώριση, μεταξύ άλλων διεθνών κειμένων, των συναφών διατάξεων της συμφωνίας των Ηνωμένων Εθνών για τα ιχθυαποθέματα (UNFSA) (5). Στο πλαίσιο αυτό, ο Άγιος Χριστόφορος και Νέβις θα πρέπει να συμμορφωθεί με την UNFSA. Ωστόσο, τα γεγονότα που περιγράφονται στις αιτιολογικές σκέψεις 17, 18, 23, 24, 29 έως 36, και 43 έως 44 καταδεικνύουν ότι ο Άγιος Χριστόφορος και Νέβις, ως κράτος σημαίας, δεν έχει εκπληρώσει τις υποχρεώσεις που υπέχει δυνάμει της εν λόγω συμφωνίας. Η Επιτροπή θεωρεί ότι οι εκτιμήσεις αυτές συνιστούν αποδεικτικά στοιχεία, ώστε να δοθεί συνέχεια στην παρούσα απόφαση.
            
         
               (43)
            
            
               Επίσης, η Επιτροπή διαπίστωσε, βάσει των πληροφοριών που συνέλεξε κατά τη διάρκεια των επισκέψεων το 2014 και από τα ενδιαφερόμενα παράκτια κράτη, ότι ο στόλος του Αγίου Χριστοφόρου και Νέβις αλιεύει τόνο και θυννοειδή στα χωρικά ύδατα των παράκτιων κρατών της Δυτικής Αφρικής. Στο πλαίσιο αυτό, το κράτος σημαίας, ο Άγιος Χριστόφορος και Νέβις, θα πρέπει να συνεργάζεται με την αρμόδια ΠΟΔΑ στην εν λόγω ζώνη και για το συγκεκριμένο είδος, τη Διεθνή Επιτροπή για τη Διατήρηση των Θυννοειδών του Ατλαντικού (ICCAT). Ωστόσο, ο Άγιος Χριστόφορος και Νέβις δεν είναι συμβαλλόμενο μέρος ούτε συνεργαζόμενο μη συμβαλλόμενο μέρος της ICCAT. Ως κράτος σημαίας, ο Άγιος Χριστόφορος και Νέβις δεν εκπληρώνει τις υποχρεώσεις του, όπως απαιτείται βάσει του άρθρου 64 της UNCLOS για άλλα κράτη των οποίων οι υπήκοοι αλιεύουν σε ζώνες υπό τη δικαιοδοσία των παράκτιων κρατών.
            
         
               (44)
            
            
               Ο Άγιος Χριστόφορος και Νέβις δεν είναι συμβαλλόμενο μέρος ούτε συνεργαζόμενο μη συμβαλλόμενο μέρος της CCAMLR. Στην «εφαρμογή του μέτρου διατήρησης 10-05» (6), η γραμματεία της CCAMLR επισήμανε ότι, από τις 24 Σεπτεμβρίου 2013, είχε διαπιστωθεί ότι, τα πέντε τελευταία έτη, ο Άγιος Χριστόφορος και Νέβις εμπλέκεται ενδεχομένως στη συλλογή και/ή το εμπόριο του είδους Dissostichus spp., ενώ δεν συνεργάζεται με την CCAMLR συμμετέχοντας στο σύστημα τεκμηρίωσης αλιευμάτων. Εν προκειμένω, ο Άγιος Χριστόφορος και Νέβις, μη συνεργαζόμενος με την CCAMLR, παραβαίνει τις υποχρεώσεις του ως κράτους σημαίας, όπως προβλέπονται στο άρθρο 119 παράγραφος 2 της UNCLOS.
            
         
               (45)
            
            
               Επιπλέον, όπως διαπιστώθηκε κατά τη διάρκεια της επίσκεψης που πραγματοποίησε η Επιτροπή στον Άγιο Χριστόφορο και Νέβις, η εν λόγω χώρα τηρεί διεθνές νηολόγιο για την καταγραφή των σκαφών, το οποίο όμως βρίσκεται εκτός του Αγίου Χριστοφόρου και Νέβις. Το χαμηλό επίπεδο ελέγχου της διαδικασίας νηολόγησης από τις αρχές του Αγίου Χριστοφόρου και Νέβις και η έλλειψη σχετικών προϋποθέσεων, όπως εκείνες που καθορίζονται στο σημείο 14 των κατευθυντήριων γραμμών του FAO για τις επιδόσεις του κράτους σημαίας, δεν διασφαλίζουν ότι τα σκάφη που φέρουν τη σημαία του Αγίου Χριστοφόρου και Νέβις έχουν πραγματική σχέση με τη χώρα. Η έλλειψη πραγματικής σχέσης μεταξύ του κράτους και των σκαφών που είναι εγγεγραμμένα στο νηολόγιό του παραβιάζει τους όρους που προβλέπει το άρθρο 91 της UNCLOS για την εθνικότητα των πλοίων.
            
         
               (46)
            
            
               Τέλος, σε αντίθεση με τις συστάσεις των σημείων 25, 26 και 27 του IPOA IUU, ο Άγιος Χριστόφορος και Νέβις δεν έχει καταρτίσει εθνικό σχέδιο δράσης για την πάταξη της ΠΛΑ αλιείας.
            
         
               (47)
            
            
               Δεδομένης της κατάστασης που εκτίθεται στην παρούσα ενότητα και με βάση όλα τα αντικειμενικά στοιχεία που συνέλεξε η Επιτροπή, καθώς και το σύνολο των δηλώσεων της ίδιας της χώρας, διαπιστώνεται ότι, δυνάμει του άρθρου 31 παράγραφοι 3 και 6 του κανονισμού ΠΛΑ, ο Άγιος Χριστόφορος και Νέβις δεν εκπλήρωσε τα καθήκοντα που υπέχει δυνάμει του διεθνούς δικαίου σε ό,τι αφορά τους διεθνείς κανόνες, τις κανονιστικές διατάξεις και τα μέτρα διατήρησης και διαχείρισης.
            
         3.4   Ειδικοί περιορισμοί των αναπτυσσόμενων χωρών
   
   
               (48)
            
            
               Υπενθυμίζεται ότι, σύμφωνα με τον δείκτη ανθρώπινης ανάπτυξης των Ηνωμένων Εθνών (7), ο Άγιος Χριστόφορος και Νέβις κατατάσσεται στις χώρες με υψηλή ανθρώπινη ανάπτυξη (72η ανάμεσα σε 187 χώρες). Υπενθυμίζεται επίσης ότι, σύμφωνα με τον κανονισμό (ΕΚ) αριθ. 1905/2006, ο Άγιος Χριστόφορος και Νέβις κατατάσσεται στις χώρες και εδάφη υψηλού μεσαίου εισοδήματος.
            
         
               (49)
            
            
               Δεδομένης της κατάταξης αυτής, ο Άγιος Χριστόφορος και Νέβις δεν μπορεί να θεωρηθεί χώρα που αντιμετωπίζει ειδικούς περιορισμούς οι οποίοι οφείλονται άμεσα στο αναπτυξιακό της επίπεδο. Δεν βρέθηκαν αποδεικτικά στοιχεία που να επιβεβαιώνουν την υπόθεση ότι ο Άγιος Χριστόφορος και Νέβις αδυνατεί να εκπληρώσει τα καθήκοντα που υπέχει δυνάμει του διεθνούς δικαίου λόγω της υστέρησης ανάπτυξης. Παρομοίως, δεν υπάρχουν συγκεκριμένες ενδείξεις για συσχετισμό των ανεπαρκειών που διαπιστώθηκαν ως προς την παρακολούθηση, τον έλεγχο και την εποπτεία των αλιευτικών δραστηριοτήτων με την έλλειψη δυνατοτήτων και υποδομών. Εν προκειμένω, επισημαίνεται ότι οι αρχές του Αγίου Χριστοφόρου και Νέβις δεν επικαλέστηκαν αναπτυξιακούς περιορισμούς και υποστήριξαν ότι η διοίκησή τους διαθέτει γενικά ικανοποιητικό επίπεδο αποδοτικότητας.
            
         
               (50)
            
            
               Δεδομένης της κατάστασης που εκτίθεται στην παρούσα ενότητα και με βάση όλα τα αντικειμενικά στοιχεία που συνέλεξε η Επιτροπή, καθώς και το σύνολο των δηλώσεων της ίδιας της χώρας, διαπιστώνεται ότι, δυνάμει του άρθρου 31 παράγραφος 7 του κανονισμού ΠΛΑ, το αναπτυξιακό καθεστώς και η γενική επίδοση του Αγίου Χριστοφόρου και Νέβις όσον αφορά την αλιεία δεν επηρεάζονται αρνητικά από το αναπτυξιακό του επίπεδο.
            
         4.   ΣΥΜΠΕΡΑΣΜΑ ΣΧΕΤΙΚΑ ΜΕ ΕΝΔΕΧΟΜΕΝΟ ΧΑΡΑΚΤΗΡΙΣΜΟΥ ΩΣ ΜΗ ΣΥΝΕΡΓΑΖΟΜΕΝΗΣ ΤΡΙΤΗΣ ΧΩΡΑΣ
   
   
               (51)
            
            
               Με βάση τα συμπεράσματα που συνάγονται σε σχέση με το γεγονός ότι ο Άγιος Χριστόφορος και Νέβις δεν εκπλήρωσε τα καθήκοντα που υπέχει δυνάμει του διεθνούς δικαίου ως κράτος σημαίας, κράτος λιμένος, παράκτιο κράτος ή κράτος αγοράς και δεν έλαβε μέτρα για την πρόληψη, την αποτροπή και την εξάλειψη της ΠΛΑ αλιείας, στη χώρα αυτήν πρέπει να κοινοποιηθεί το ενδεχόμενο να χαρακτηριστεί από την Επιτροπή, σύμφωνα με το άρθρο 32 του κανονισμού ΠΛΑ, ως μη συνεργαζόμενη τρίτη χώρα στην καταπολέμηση της ΠΛΑ αλιείας.
            
         
               (52)
            
            
               Σύμφωνα με το άρθρο 32 παράγραφος 1 του κανονισμού ΠΛΑ, η Επιτροπή οφείλει να ενημερώσει τον Άγιο Χριστόφορο και Νέβις για το ενδεχόμενο να χαρακτηριστεί ως μη συνεργαζόμενη τρίτη χώρα. Επιπλέον, η Επιτροπή οφείλει να κινήσει όλες τις διαδικασίες που ορίζονται στο άρθρο 32 του κανονισμού ΠΛΑ σε σχέση με τον Άγιο Χριστόφορο και Νέβις. Για λόγους χρηστής διοίκησης, πρέπει να οριστεί προθεσμία εντός της οποίας η εν λόγω χώρα μπορεί να απαντήσει εγγράφως στην κοινοποίηση και να διορθώσει την κατάσταση.
            
         
               (53)
            
            
               Επιπλέον, η κοινοποίηση στον Άγιο Χριστόφορο και Νέβις του ενδεχομένου να χαρακτηριστεί ως χώρα που η Επιτροπή θεωρεί μη συνεργαζόμενη για τους σκοπούς της παρούσας απόφασης δεν αποκλείει ούτε συνεπάγεται αυτομάτως την ενδεχόμενη μελλοντική λήψη μέτρων από την Επιτροπή ή το Συμβούλιο για τον χαρακτηρισμό και την κατάρτιση καταλόγου μη συνεργαζόμενων χωρών,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο μόνο
   Κοινοποιείται στον Άγιο Χριστόφορο και Νέβις το ενδεχόμενο να χαρακτηριστεί από την Επιτροπή ως μη συνεργαζόμενη τρίτη χώρα στην καταπολέμηση της παράνομης, λαθραίας και άναρχης αλιείας.
   
      Βρυξέλλες, 12 Δεκεμβρίου 2014.
      
         
            Για την Επιτροπή
         
         Karmenu VELLA
         
            Μέλος της Επιτροπής
         
      
   
   
      (1)  ΕΕ L 286 της 29.10.2008, σ. 1.
   
      (2)  Τα στοιχεία προέρχονται από τον ιστότοπο: http://hdr.undp.org/en/statistics
   
      (3)  Κανονισμός (ΕΚ) αριθ. 1905/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για τη θέσπιση μηχανισμού χρηματοδότησης της αναπτυξιακής συνεργασίας (ΕΕ L 378 της 27.12.2006, σ. 41).
   
      (4)  Κατάλογος της ΕΑΒ για τους δικαιούχους επίσημης αναπτυξιακής βοήθειας (http://www.oecd.org/dac/stats/daclistofodarecipients.htm).
   
      (5)  Βλέπε προοίμιο της δήλωσης σχετικά με την ερμηνεία και την εφαρμογή της σύμβασης για τη μελλοντική πολυμερή συνεργασία στον τομέα της αλιείας στον Βορειοανατολικό Ατλαντικό, που διατίθεται στον δικτυακό τόπο: http://www.dgrm.min-agricultura.pt/xeo/attachfileu.jsp?look_parentBoui=248939&att_display=n&att_download=y
   
      (6)  CCAMLR-XXXII/BG/08.24 Σεπτεμβρίου 2013.
   
      (7)  Βλέπε υποσημείωση 2.